google/wiki40b huggingface dataset:
Πατριάρχης Ευφήμιος

Αντιμετώπιση του ακακιανού σχίσματος

Αμέσως μετά την εκλογή του βρέθηκε αντιμέτωπος με την επίλυση του ακακιανό σχίσμα, το οποίο προεκλήθη ως επί το πλείστον από τις πρωτοβουλίες του Πατριάρχη Ακάκιου και δεν είχε θεραπευτεί στη βραχύβια Πατριαρχία του προκατόχου του, Φραβίτα. Έτσι, όταν έλαβε την επιστολή του επισκόπου Αλεξανδρείας Πέτρου Μογγού, στην οποία αυτός καταδίκαζε την Δ΄ Οικουμενική Σύνοδο, ο Ευφήμιος ταράχθηκε και έκοψε τις σχέσεις της Εκκλησίας της Κωνσταντινούπολης με αυτή της Αλεξάνδρειας. Ο θάνατος του Πέτρου Μογγού τον Οκτώβριο του 490 και η εκλογή του Αθανασίου Β΄ επιδείνωσε τις σχέσεις των δύο εκκλησιών. Για τη θεραπεία του ακακιανού σχίσματος, ο Ευφήμιος προχώρησε ακόμη παραπέρα: Το 491 συνεκάλεσε Σύνοδο στην Κωνσταντινούπολη, η οποία αναγνώρισε τη Δ΄ Οικουμενική Σύνοδο. Ο Ευφήμιος ενέταξε εκ νέου στα Δίπτυχα το όνομα του Πάπα Φήλικος Γ΄, το οποίο είχαν διαγράψει οι προκάτοχοί του, λόγω της αντίδρασής του προς το Ενωτικόν του αυτοκράτορα Ζήνωνα. Δεν έφτασε όμως στο σημείο να αποκηρύξει και να διαγράψει από τα Δίπτυχα τους προκατόχους του Ακάκιο και Φραβίτα, οπότε και ο Πάπας, που τους θεωρούσε αιρετικούς, αρνούνταν να επανέλθει σε κοινωνία μαζί του. Ο Ευφήμιος συνέχισε τις προσπάθειες και με τον επόμενο Πάπα, Γελάσιο Α΄, ο οποίος εντέλει, σε ένδειξη συμβιβασμού, δέχθηκε τις χειροτονίες και τις βαφτίσεις που είχαν τελέσει ο Ακάκιος και ο Φραβίτας.

Σχέσεις με τον Αυτοκράτορα

Μεταξύ του Ευφημίου και του Αυτοκράτορα Αναστάσιου υπήρχε κάποια ψυχρότητα, η οποία προερχόταν από την καχυποψία του Αναστάσιου ότι ο Ευφήμιος συνωμοτούσε με τους Ισαύρους εναντίον του. Επιπλέον, επειδή ο Ευφήμιος γνώριζε τις αιρετικές απόψεις του Αυτοκράτορα, του είχε ζητήσει έγγραφη ομολογία πίστεως, την οποία φύλαγε στα αρχεία του Πατριαρχείου. Αργότερα ο Αναστάσιος του ζητούσε επιμόνως πίσω το έγγραφο, το οποίο τελικά απέσπασε με τη βία. Οι μεταξύ τους σχέσεις είχαν ενταθεί τόσο, ώστε κάποιος φανατικός επιτέθηκε με ξίφος εναντίον του Ευφημίου. Τελικά ο Αναστάσιος συνεκάλεσε το 496 Σύνοδο, η οποία καθαίρεσε τον Ευφήμιο, ο οποίος εξορίστηκε και πέθανε το 515 στην Άγκυρα.
Επί των ημερών του Ευφημίου μεταφέρθηκαν από τη Βαβυλώνα στην Κωνσταντινούπολη τα λείψανα των τριών παίδων, Ανανία, Αζαρία και Μισαήλ.
Πέτρος Ερρίκος της Ορλεάνης-Μπραγκάνσα

Βιογραφία

Ήταν γιος του Λουδοβίκου τιτουλάριου αυτοκράτορα της Βραζιλίας και της Μαρίας-Πίας των Βουρβόνων-Δύο Σικελιών, κόρης του Αλφόνσου κόμη της Καζέρτα.
ΑΜΧ-30

Ιστορικό

Το 1956, η Γαλλία, η Γερμανία και η Ιταλία όρισαν τις προδιαγραφές τους για ένα νέο άρμα για τη δεκαετία του 60. Η βασική ιδέα ήταν η εξής. Γαλλία και Γερμανία θα σχεδίαζαν από ένα άρμα. Το καλύτερο άρμα θα έμπαινε σε παραγωγή και στις 2 χώρες για χρήση και από τις τρεις. Η κατάληξη όμως ήταν διαφορετική. Το ΑΜΧ-30 μπήκε σε παραγωγη στη Γαλλία και το Leopard 1 στη Γερμανία. Εισερχόμενο σε υπηρεσία με το Γαλλικό στρατό το 1967 αντικατέστησε τα M47 Patton.
Το τετραμελές πλήρωμα έχει τη συνήθη διάταξη των δυτικών αρμάτων. Το άρμα μεταφέρει 47 βλήματα των 105mm (5 διαφορετικών τύπων), 500 των 20mm και 2050 των 7,62mm. Μπορεί να διέλθει υδάτινων κωλυμάτων μέχρι 2 μέτρα χωρίς προπαρασκευή.
Εισήλθε σε υπηρεσία με τον γαλλικό στρατό το 1967. Υπηρέτησε στις ένοπλες δυνάμεις των: Ελλάδα (190), Κύπρος (119), Γαλλία (1355), Χιλή(21), Κατάρ (24), Σαουδική Αραβία (290), Ισπανία (335), ΗΑΕ (64), Βενεζουέλα (81)

Χρήση

Το ΑΜΧ-30 μετασκευάζεται για τη μεταφορά και εκτόξευση του τακτικού πυρηνικού πυραύλου Pluton με βεληνεκές 100km. Επίσης με άλλες μετατροπές το "ΑΜΧ-30" μπορεί να αναλάβει αντιαεροπορικό ρόλο είτε με πυροβόλα των 30mm, είτε με αντιαεροπορικούς πυραύλους (ROLAND).
Επιδόσεις: Διέλευση κάθετου εμποδίου 0,93m, τάφρου 2,9m, κλίση 60%
Περιφέρεια Μουάνζα

Πληθυσμός και περιοχή

Σύμφωνα με την εθνική απογραφή του 2012, ο πληθυσμός στην Περιφέρεια Μουάνζα (Mwanza Region) ήταν 2.772.509 άτομα, ο οποίος ήταν χαμηλότερος από την προ-απογραφής εκτίμηση των 3.771.067 ατόμων. Ο μέσος ετήσιος ρυθμός αύξησης του πληθυσμού για την περίοδο 2002-2012, στην Περιφέρεια Μουάνζα (Mwanza Region), ήταν 3,0 τοις εκατό και ο όγδοος υψηλότερος στη χώρα. Επίσης, ήταν η έκτη πιο πυκνοκατοικημένη Περιφέρεια με 293 άτομα ανά km².
Από το 2007, η Περιφέρεια κάλυπτε μια εδαφική έκταση 20.095 km² (7.759 mi²)· Ωστόσο, τμήματα της Περιφέρειας πήγαν το 2012, για να δημιουργηθεί η καθοριστεί η Περιφέρεια Γκεΐτα (Geita Region).

Πολιτισμός

Η Περιφέρεια Μουάνζα (Mwanza Region) κατοικείται από διάφορες φυλετικές ομάδες, όπου περιλαμβάνονται οι: Ουασουκούμα (Wasukuma), Ουακερέουε (Wakerewe), Ουακάρα (Wakara) και Ουαζίνζα (Wazinza). Η οδός Μακονγκόρο (Makongoro), στην πόλη της Μουάνζα (Mwanza), ονομάστηκε από τον εξέχοντα αρχηγό των Σουκούμα (Sukuma), ο οποίος στα τέλη του 1800 έλεγχε την περιοχή. Κάτω από τη Βρετανική διοίκηση, η περιφέρεια ήταν μια περιοχή στη «Λίμνη της Επαρχίας», η οποία μετά την ανεξαρτησία, έγινε «Περιφέρεια της Λίμνης». Η «Περιφέρεια Μουάνζα» (Mwanza Region) δημιουργήθηκε το 1963.
Η φυλή των Ουασουκούμα (Wasukuma) είναι η κυρίαρχη φυλή που κατοικεί στην Περιφέρεια Μουάνζα (Mwanza Region), η άλλη περιοχή που καταλαμβάνεται από τους Ουασουκούμα (Wasukuma) είναι η Περιφέρεια Σινυάνγκα (Shinyanga Region).

Μεταφορές

Η Περιφέρεια Μουάνζα (Mwanza Region), συνδέεται με ικανοποιητικό οδικό, σιδηροδρομικό, υδάτινο και εναέριο μεταφορικό δίκτυο.

Οδικό δίκτυο

Ο ασφαλτοστρωμένος οδικός κορμός T4 από τη Μουσόμα (Musoma) προς τη Μπουκόμπα (Bukoba), περνά μέσα από την περιοχή, με κατεύθυνση από τα ανατολικά προς τα δυτικά. Ενώ, ο ασφαλτοστρωμένος οδικός κορμός T8 από τη Μουάνζα (Mwanza) προς τη Σινυάνγκα (Shinyanga), περνά μέσα από την περιφέρεια, με κατεύθυνση από βορρά προς νότο.

Σιδηροδρομικό δίκτυο

Η διακλάδωση της Κεντρικής Γραμμής σιδηροδρόμου της Μουάνζα (Mwanza), περνά μέσα από την περιφέρεια, καθ'οδόν από τη Μουάνζα (Mwanza) προς την Ταμπόρα (Tabora) και υπάρχουν αρκετοί σταθμοί εντός των συνόρων της περιφέρειας.

Υδάτινες μεταφορές

Οχηματαγωγά πλοία, συνδέουν τη νήσο Ουκερέουε (Ukerewe Island) με την πόλη Μουάνζα (Mwanza). Άλλα οχηματαγωγά πλοία, εκτελούν δρομολόγια μεταξύ των Περιοχών της Περιφέρειας Μουάνζα (Mwanza Region) και της Περιοχής Σενγκερέμα (Sengerema District).

Αεροπορικές μεταφορές

Το Διεθνές Αεροδρόμιο Μουάνζα (Mwanza International Airport), βρίσκεται εντός των ορίων της περιφέρειας, στην πόλη της Μουάνζα (Mwanza).
Κύπελλο Ισπανίας ποδοσφαίρου ανδρών 2013–14

Το κύπελλο Ισπανίας 2012-13 ξεκίνησε στις 4 Σεπτεμβρίου με τον πρώτο γύρο και ολοκληρώθηκε στις 16 Απριλίου του 2014 με τον τελικό. Συμμετέχουν 83 ομάδες και διεξήχθησαν 97 αγώνες. Νικήτρια αναδείχθηκε η Ρεάλ Μαδρίτης.
Βισέντε Γιάνιες Πινσόν

Βιογραφία

Γεννήθηκε στο Πάλος της Ισπανίας γύρω στο 1462 . Το 1499, έπλευσε στις ακτές της Νότιας Αμερικής. Εξαιτίας ξαφνικής καταιγίδας, αναγκάστηκε να αποβιβαστεί στις ακτές της σημερινής Βραζιλίας. Αυτό έγινε στις 26 Ιανουαρίου του 1500. Είδε επίσης τον ποταμό Αμαζόνιο και θεωρείται ο άνθρωπος που ανακάλυψε τον ποταμό Οϊαπόκουε.
Το 1505 ορίστηκε επικεφαλής της διοίκησης στο Σαν Χουάν του Πουέρτο Ρίκο, στο πρώτο βήμα αποικισμού του νησιού από τους Ισπανούς. Τότε οι ιθαγενείς το ονόμαζαν Borinquén και οι Ισπανοί San Juan Bautista. Ωστόσο, ο Πινσόν δεν ανέλαβε διοικητήςΤο 1508 ταξίδεψε με τον Χουάν Ντίας ντε Σολίς προς τη Νότια Αμερική. Οι τελευταίες γραπτές μαρτυρίες για τον Πινσόν είναι το 1514. Πέθανε πέθανε στα τέλη Σεπτεμβρίου εκείνης της χρονιάς.
Στις 19 Νοεμβρίου του 1999 ανεγέρθηκε μνημείο στη γενέτειρά του, στο Πάλος ντε λα Φροντέρα, με αφορμή τη συμπλήρωση 5 αιώνων από την ανακάλυψη της Βραζιλίας.
Κώστας Κυδωνιάτης

Βιογραφία

Γεννήθηκε στην Τρίπολη το 1908 και πέθανε στην Αθήνα το 1996.
Σπούδασε θεωρητικά με τον Μάριο Βάρβογλη και πιάνο με τον Αντώνη Σκόκο στο Ελληνικό Ωδείο, ενώ αργότερα συνέχισε στο Ωδείο Αθηνών. Διδάχθηκε ανώτερα θεωρητικά επίσης από τον Δημήτρη Μητρόπουλο και Φιλοκτήτη Οικονομίδη. Τα χρόνια 1933-36 συνέχισε τις σπουδές στο Παρίσι με τους Marguerite Long (πιάνο) και στις Βρυξέλλες με τους Ε. Βosquet (πιάνο), R. Ledent (ενορχήστρωση), L. & J. Jongen (σύνθεση) και D. Defauw (διεύθυνση ορχήστρας) έως το 1939. Καθηγητής των θεωρητικών στο Ωδείο Αθηνών από το 1939. Δίδαξε επίσης ή διετέλεσε διευθυντής στα Ωδεία Πειραιώς, Πατρών, Ορφείο.
Ήταν μόνιμος πιανίστας στην Κρατική Ορχήστρα Αθηνών κατά την περίοδο 1955-73 και μόνιμος διευθυντής της ορχήστρας του ΕΙΡ τα έτη 1941-1962.
Έχει γράψει έργα για μικρά και μεγάλα μουσικά σύνολα, ανάμεσά τους ένα ελληνικό Te Deum, Σε τον Θεόν, για μεγάλη ορχήστρα, σολίστ και χορωδία. Σαν συνθέτης κατατάσσεται στη λεγόμενη Δεύτερη εθνική σχολή.
Ώρα Σαμάρα

Ιστορία

Μέχρι την μεταρρύθμιση στις 28 Μαρτίου 2010, η ώρα Σαμάρα ήταν η UTC+4 τον χειμώνα και η θερινή ώρα Σαμάρα (SAMST) ήταν UTC+5 το καλοκαίρι. Από αυτήν την ημερομηνία, καταργήθηκε, αλλά ενώθηκε με την θερινή ώρα Μόσχας. Τον Μάρτιο του 2011, η ώρα Μόσχας μετακινήθηκε προς τα εμπρός χρησιμοποιώντας την ζώνη ώρας UTC+4 όλο το χρόνο, και η ώρα Σαμάρα αποκαταστάθηκε στις 26 Οκτωβρίου 2014, όταν η ώρα Μόσχας μετακινήθηκε μια ώρα πίσω στην ζώνη ώρας UTC+3 όλο τον χρόνο αλλά η περιφέρεια Σαμάρα και η δημοκρατία των Ουντμούρτ παρέμειναν στην UTC+4. Στις 27 Μαρτίου 2016, η περιφέρεια Ουλιάνοφσκ και η περιφέρεια Αστραχάν μετακινήθηκαν στην ώρα Σαμάρα, αλλάζοντας τα ρολόγια μια ώρα μπροστά από την ώρα Μόσχας. Στις 4 Δεκεμβρίου 2016, η περιφέρεια Σαράτοφ επίσης μετακινήθηκε στην ώρα Σαμάρα, μετακινώντας προς τα εμπρός τα ρολόγια 1 ώρα μπροστά από την ώρα Μόσχας.
Απολυτό τραγούδι

Απολυτό τραγούδι ονομάζεται το λαϊκό χορευτικό τραγούδι, αλλά και τα εύθυμα λαϊκά στιχουργήματα.

Μορφή

Τα απολυτά τραγούδια είναι έμμετρα και κυρίως ο στίχος τους είναι τροχαϊκός οκτασύλλαβος. Επίσης, έχουν σταθερό και γρήγορο ρυθμό.
Ακολουθεί αντιπροσωπευτικό απόσπασμα απολυτού τραγουδιού το οποίο τραγουδιέται και χορεύεται στην Κεφαλονιά.
- Μα πως τρίβουν το πιπέρι

τα διαβόλια οι καλογέροι;

- Πώς το τρίβουν το πιπέρι;

- Με το πισινό τους χέρι!
Ακολουθεί αντιπροσωπευτικό απόσπασμα παραδοσιακού απόλυτου τραγουδιού.
Λεμονάκι μυρωδάτο

και από περιβόλι αφράτο,

μη παραμυρίζεις τόσο

και με κάνεις και νυχτώσω.

Χορός

Το απολυτό τραγούδι χορεύεται με εκφραστικές χορευτικές κινήσεις.
Ξεκινάει όταν λέγει ο πρώτος του χορού, οι χορευτές το εκτελούν κινώντας ρυθμικά τα σώματα τους.
Κύπελλο Ελλάδος υδατοσφαίρισης ανδρών 2010

Τη σεζόν 2009-2010 η τελική φάση του Κυπέλλου Ελλάδος υδατοσφαίρισης ανδρών διεξήχθη στην Ερμούπολη της Σύρου, στο κολυμβητήριο του αθλητικού κέντρου "Δημήτρης Βικέλας", στις 21 και 22 Μαΐου 2010. Δεν έγινε μικρός τελικός. Κυπελλούχος αναδείχθηκε ο Ολυμπιακός.
Μάχη της Ουμάν

Πριν τη μάχη

Στις πρώτες εβδομάδες της Επιχείρησης Μπαρμπαρόσα, η γερμανική Ομάδα Στρατιών "Νότος" είχε καταφέρει να προωθηθεί βαθιά στη Σοβιετική Ένωση, κατακτώντας, μεταξύ άλλων, το Λβιβ (30 Ιουνίου), την Τερνόπολη, τη Βίνιτσα και το Ζιτομίρ (10 Ιουλίου) στη δυτική Ουκρανία. Κατά την διάρκεια της Μάχης του Ντούμπνο-Λούτσκ-Μπρόντι καταστράφηκαν το 4ο, το 9ο, το 15ο, το 16ο, το 19ο και το 22ο Μηχανοκίνητο Σώμα του Κόκκινου Στρατού, που ήταν μονάδες του Νοτιοανατολικού Μετώπου της ΕΣΣΔ. Αυτές οι μονάδες είχαν επιτεθεί στις μονάδες της Βέρμαχτ στο Ντούμπνο από τα νότια και από τα βόρεια. Παρόλο την υπεροχή τους σε άρματα μάχης, οι Σοβιετικοί, λόγω των ανελαστικών δογμάτων χρήσης που ακολουθούσαν, δεν κατάφεραν να σταματήσουν τους Γερμανούς. Στις 29 Ιουνίου η μάχη στο Ντούμπνο είχε τελειώσει και οι Γερμανοί συνέχιζαν ακάθεκτοι την επίθεση.
Στις 10 Ιουλίου, με διαταγή της Στάβκα (STAVKA), διοικητής όλων των σωμάτων του Κόκκινου Στρατού στα Νοτιοδυτικά της Ουκρανίας διορίστηκε ο Σεμιόν Μπουντιόνι. Υπό την ηγεσία του, πολεμούσαν σχεδόν 1,5 εκατομμύρια στρατιώτες, που βρίσκονταν στην Ουμάν και στο Κίεβο. Ο Μπουντιένι δεν πρόλαβε να αναλάβει τα καθήκοντά του, αφού στα σώματα του Κόκκινου Στρατού επιτέθηκαν η 1η Ομάδα Πάντσερ (την οποία αποτελούσαν τμήματα των XVIII και XL Σωμάτων Πάντσερ) υπό την ηγεσία του Στρατάρχη Έβαλντ Φον Κλάιστ, καταλαμβάνοντας το Μπέρντιτσεφ (15 Ιουλίου) και το Καζατίν (16 Ιουλίου). Με αυτόν τον τρόπο, ο Κλάιστ υπερκέρασε την Ουμάν από τα βόρεια, ενώ στα νότια την πόλη περικύκλωσε η 17η Στρατιά της Βέρμαχτ.

Μάχη

Η STAVKA και οι διοικητές του Κόκκινου Στρατού είχαν εσφαλμένα προβλέψει πως οι Γερμανοί θα επιτίθονταν στο Ντνιεπροπετρόφσκ μέσω του Κιέβου και του Τσερκάσι, για να συνεχίσουν την επίθεση στο Ντονμπάς. Στις 28 Ιουλίου, οι στρατιώτες του Νοτιοδυτικού και του Νότιου Μετώπου της ΕΣΣΔ, έλαβαν διαταγή να λάβουν θέσεις στο Ντνιεπροπετρόφσκ για να σταματήσουν εκεί τους Γερμανούς.
Στις 2 Αυγούστου, η 1η Ομάδα Πάντσερ του Κλάιστ ενώθηκε με την 17η Στρατιά της Βέρμαχτ. Την επόμενη μέρα ενώθηκαν με την 16η Στρατιά και τμήματα Ουγγρικών δυνάμεων, ολοκληρώνοντας την περικύκλωση της Ουμάν. Στις 8 Αυγούστου του 1941, η άμυνα της πόλης σταμάτησε. Αυτό σήμανε τη νίκη της Γερμανίας.
Σμαρκ Μισέλ

Προσωπικά στοιχεία

Ο Μισέλ γεννήθηκε στο Σαν Μαρκ και καταγόταν από οικογένεια στρατιωτικών. Ακολούθησε σπουδές στη Διοίκηση Επιχειρήσεων, τις οποίες ολοκλήρωσε στις ΗΠΑ. Παντρεύτηκε τη Βικτουάρ Μαρί-Ροζ Στερλίν, με την οποία απέκτησε 1 γιο και 2 κόρες.
Προτού ασχοληθεί με την πολιτική είχε επιχείρηση με μανάβικο και ήταν υπεύθυνος στον οικογενειακό τους φούρνο.

Πολιτική καριέρα

Η πολιτική του καριέρα ξεκίνησε όταν διορίστηκε ως υπουργός Εμπορίου.Διορίστηκε Πρωθυπουργός στις 27 Οκτωβρίου 1994 και ο διορισμός του εγκρίθηκε στις 8 Νοεμβρίου 1995, οπότε και ανέλαβε επίσημα καθήκοντα. Παρέμεινε στο αξίωμα ως τις 16 Οκτωβρίου 1995.
Ο Μισέλ πέθανε κοντά στο Πορτ-ο-Πρενς από εγκεφαλικό όγκο σε ηλικία 75 ετών.
Καζάμα

Γεωγραφία

Η Καζάμα βρίσκεται βορειοανατολικά Ζάμπιας και κεντρικά της Βόρειας Επαρχίας. Υπάρχει ένας σιδηρόδρομος που ενώνει μέσω τη Καζάμα την Μπίκα με την Μπάλα. Έχει υψόμετρο 1.400 μέτρα.

Μεταφορές

Στην Καζάμα Υπάρχει ένας σιδηρόδρομος που ενώνει μέσω τη Καζάμα την Μπίκα με την Μπάλα.
Πρόδρομος Μεραβίδης

Βιογραφία

Γεννήθηκε στην Κωνσταντινούπολη το 1912.
Το 1933 γύρισε την ταινία Ο Βόλος και το Πήλιον και το 1936 ο ίδιος παρουσίασε στο Σινεάκ τα πρώτα ομιλούντα επίκαιρα.
Στις αρχές της δεκαετίας του 1940 μαζί με άλλους φωτογράφους και κινηματογραφιστές (ως στρατευμένος εικονολήπτης) γύρισε ταινία (επίκαιρα)  στο Μέτωπο της Αλβανίας, κατά τον πόλεμο του 1940. Την περίοδο εκείνη έχασε και δύο μηχανές.
<
Το 1945, μαζί με τον Κώστα Παπαδούκα και με σκίτσα του Σταμάτη Πολενάκη, παρουσίασε την πρώτη ελληνική ταινία κινουμένων σχεδίων Ο Ντούτσε Αφηγείται. Η ταινία κινηματογραφήθηκε στα εργαστήρια που είχε ιδρύσει ο πατέρας του Δημήτριος Μεραβίδης.
Την περίοδο 1945-50 γύρισε σε ολόκληρη την Ελλάδα ταινίες σε φιλμ 16 χιλιοστών για λογαριασμό της «Ελληνικής Πολεμικής Περίθαλψης», η οποία χρηματοδότησε την ανασυγκρότηση της υπαίθρου. Η ταινία του μικρού μήκους Κως, ήταν η πρώτη έγχρωμη ελληνική ταινία (1949-50).
Το 1979 τιμήθηκε με αναμνηστικό μετάλλιο από το Φεστιβάλ Κινηματογράφου της Θεσσαλονίκης.
Πέθανε σε ηλικία 69 ετών στις 10 Αυγούστου 1981 και κηδεύτηκε την μεθεπομένη από τον ιερό ναό Αγίων Κωνσταντίνου και Ελένης, στο Νεκροταφείο Ζωγράφου.
Λίτζα

Η Λίτζα (ή και λίτσα, Lichia amia) είναι ένα πολύ δυνατό και ταχύ ψάρι. Κυνηγάει τα μικρότερα αφρόψαρα αλλά προτιμούν τους Κεφάλους. Το καλοκαίρι έρχονται κοντά στις ακτές ενώ τους μήνες του χειμώνα ανοίγεται στα βαθιά για να αναζητήσει σταθερές θερμοκρασίες.Την Λίτζα την συναντάς στα ρηχά νερά γιατί ψάχνει για να τραφεί από Κεφάλους , επίσης βρίσκεται στις Κυκλάδες, στις Σποράδες, στα Δωδεκάνησα και την Κρήτη.

Χαρακτηριστικά

Το σώμα της λίτζας είναι επίμηκες, συμπιεσμένο στα πλάγια και καταλήγει σε μια μεγάλη ψαλιδωτή ουρά. Έχει μεγάλο στόμα και μικρά μάτια. Το χρώμα της είναι γκρίζο και στην ράχη έχει πράσινες αποχρώσεις. Το μήκος της μπορεί να φτάσει μέχρι και 2 μέτρα αλλά στις ελληνικές ακτές φτάνουν 1 μέτρο. Το βάρος της φτάνει 20 κιλά, αλλά σε σπάνιες περιπτώσεις μπορεί να φτάσει και 50 κιλά.
Λίμνη Στράτου

Αθλητισμός

Ο ταμιευτήρας του μικρού αρδευτικού φράγματος, κάτω από το φράγμα Στράτου, έχει παραχωρηθεί στην Ελληνική Ομοσπονδία Θαλάσσιου Σκι και λειτουργούν σήμερα εγκαταστάσεις του Εθνικού Κέντρου Θαλασσίου Σκι.
Εθνόσημο του Βελγίου

Υπάρχουν δύο τύποι εθνόσημων στο Βέλγιο.

Μεγάλο εθνόσημο

Το εθνόσημο του Βασιλείου του Βελγίου περιέχει δύο λιοντάρια (Leo Belgicus), τα οποία είναι εθνικά σύμβολα του κράτους. Στο κέντρο υπάρχει ένας θυρεός με ένα παραδοσιακό σύμβολο με λιοντάρια. Το εθνόσημο αποτελείται από έναν μανδύα, που Συμβολίζει τη μοναρχία, μέσα στο οποίο βρίσκονται τα προαναφερθέντα λιοντάρια και ένα πανό με το εθνικό σύνθημα. Το εθνικό σύνθημα είναι είτε το L'union fait la force (γαλλικά) ή Eendracht maakt macht (ολλανδικά), που σημαίνει Η δύναμη βρίσκεται στην ενότητα. Το κάθε λιοντάρι κρατάει τη σημαία του Βελγίου, ενώ οι αρχικές σημαίες των εννέα επαρχιών του Βελγίου (σήμερα είναι 10) ξεδιπλώνονται πίσω από το βασιλικό ένδυμα. Στην κορυφή του εθνόσημου υπάρχει ένα στέμμα. Το μεγάλο εθνόσημο υιοθετήθηκε στις 17 Μάη του 1837.

Μικρό εθνόσημο

Το μικρό εθνόσημο χρησιμοποιείται από τη βελγική ομοσπονδιακή κυβέρνηση. Αποτελείται από έναν μαύρο θυρεό που περιέχει ένα κίτρινο λιοντάρι και στο πάνω μέρος ένα στέμμα. Κάτω από το θυρεό βρίσκεται το εθνικό σύνθημα πάνω σε μεταλλικό περιλαίμιο. Δύο σταυρωτά σκήπτρα βρίσκονται πίσω από το θυρεό. Το ένα σκήπτρο έχει στο πάνω μέρος του ένα χέρι, ενώ το άλλο έχει ένα λιοντάρι.
Πιέτρο Β΄ Ορσεόλο

Συμμαχία με τον Βασίλειο τον Βουλγαροκτόνο

Ο Πιέτρο Β΄ Ορσέολο έκλεισε συνθήκη με τον Βυζαντινό αυτοκράτορα Βασίλειο τον Βουλγαροκτόνο, θα μετέφερε ο ίδιος τα Βυζαντινά στρατεύματα σε αντάλλαγμα με προνόμια των Βενετών εμπόρων στην Κωνσταντινούπολη. Η δόγισσα σύζυγος του ήταν η Μαρία Καντιάνο. Μετά από πολλά παράπονα κατοίκων στις πόλεις - κράτη της Δαλματίας (997) ο στόλος της Βενετίας υπό την ηγεσία του ίδιου του δόγη επιτέθηκε σε πειρατές από την Νερετβία στην Ανάληψη του 998. Ο Πιέτρο Β΄ πήρε τον τίτλο του Δούκα της Δαλματίας που τον παρέδωσε στον μεγαλύτερο γιο του Τζιοβάννι Ορσεόλο.

Κατάκτηση του Λάστοβο και της Κόρτσουλα

Ο Πιέτρο Β΄ Ορσέολο αναζήτησε ειρήνη ανάμεσα σε Κροάτες και Ναρεντίνους (9 Μαίου 1000), ήθελε να λήξει ο Κροάτο-Βουλγαρικός πόλεμος ώστε να προστατεύσει το εμπόριο της Βενετίας στις Δαλματικές ακτές. Με έξι πλοία έκαψε χωρίς δυσκολία τις ανατολικές ακτές της Αδριατικής, μονάχα οι Νερέτβιοι του αντιστάθηκαν οι οποίοι λεηλάτησαν αγαθά και 40 εμπόρους από το Ζαντάρ. Ο δόγης συνέλαβε 10 πλοία Νερέτβιων κοντά στο νησί Κάσα και μετέφερε θριαμβευτικά τα λάφυρα στο Σπλιτ. Οι Νερέτβιοι απεσταλμένοι ήρθαν και ζήτησαν απελευθέρωση των αιχμαλώτων, ο δόγης συμφώνησε μόνο αν οι αρχηγοί τους γονατίσουν μπροστά του, ζήτησε επίσης κατάργηση της φορολογίας και ελεύθερη διακίνηση των Βενετσιάνικων πλοίων στην Αδριατική Θάλασσα. Ο Πιέτρο Β΄ ελευθέρωσε όλους τους αιχμαλώτους εκτός από 6 Ναρεντίνους που τους κράτησε ομήρους, οι περισσότεροι Ναρεντίνοι υποτάχθηκαν. Οι κάτοικοι της Κόρτσουλας του κήρυξαν τον πόλεμο αλλά τελικά κατακτήθηκαν, το Λάστοβο που είχε την φήμη ότι ήταν ένα νησί παράδεισος για τους πειρατές εξακολουθούσε να αντιστέκεται. Ο Πιέτρο Β΄ διέταξε την εκκένωση της πρωτεύουσας του Λάστοβο, η αντίσταση εξακολουθούσε να υπάρχει αλλά τελικά το ισοπέδωσε.
Την ίδια εποχή που ο Πιέτρο Β΄ Ορσεόλο κατέκτησε το Λάστοβο ο Κροάτης βασιλιάς Σβετοσλάβ Σουρόνζα εκθρονίστηκε από τους αδελφούς του και δραπέτευσε στην Βενετία. Ο Στεφανος Α΄ της Κροατίας που ήθελε να ενισχύσει την θέση του παντρεύτηκε την κόρη του Πιέτρο Β΄ Τζοσελίν Ορσέολο, ο γιος τους Πέτερ Κρέζιμιρ Δ΄ θα γίνει βασιλιάς της Κροατίας (1059).

Κληρονόμοι

Ο Πιέτρο Β΄ Ορσέολο παντρεύτηκε την Μαρία Καντιάνο, κόρη του Βιτάλε Καντιάνο και εγγονή του δόγη Πιέτρο Δ΄ Καντιάνο. Τον διαδέχθηκε ο τρίτος γιος του Οττόνε Ορσεόλο που κυβέρνησε μέχρι την ανατροπή του (1026), εγγονός του ήταν ο Πιέτρο, βασιλιάς της Ουγγαρίας που βασίλευσε στην Ουγγαρία. Ο μικρότερος γιος του Ντομένικο Ορσέολο εγκαταστάθηκε στην Ραβέννα και έγινε ο γενάρχης της Οικογένειας Ορσίνι.

Θρύλοι

Η μεγάλη μέρα της νίκης του εορτάζεται την ημέρα της Αναλήψεως στο Φέστα ντελλα Σένσα το αρχαιότερο φεστιβάλ της Βενετίας, απομνημονεύεται ο δόγης ενώ ο επίσκοπος του Σαν Πιέτρο ντι Καστέλο περνώντας μέσα από το Λίντο ευλογεί τα νερά για να έχουν καλή τύχη τα Βενετσιάνικα πλοία.
Μεσαιωνική ισπανική γλώσσα

Η μεσαιωνική ισπανική γλώσσα (σύνηθες ενδώνυμο romance castellano [roˈmanʦe kasteˈʎano]) συμπεριλάμβανε τα ιδιώματα της ισπανικής που ομιλούντο σε ένα κομμάτι της Ιβηρικής χερσονήσου από τον ένατο μέχρι τον δέκατο πέμπτο αιώνα που αποτελούσαν εξέλιξη της δημώδους λατινικής. Το κύριο φαινόμενο που οριοθετεί το τέλος της μεσαιωνικής ισπανικής και τη διαμόρφωση των ισπανικών του Χρυσού Αιώνα (15ος και 16ο αιώνας) υπήρξε η έναρξη της ανακατανομής των συριστικών ήχων της μεσαιωνικής που θα αποτελούσε αποκλειστικό χαρακτηριστικό του δεύτερου σταδίου έναντι της μεσαιωνικής κατά την οποία διατηρούνται ανέπαφα. Σε επίπεδο λογοτεχνίας, υπήρξε η γλώσσα του Άσματος του Ελ Σιντ και συγγραφέων όπως ο Γκονθάλο ντε Μπερθέο. Από τη μεσαιωνική ισπανική προέρχεται και η ισπανοεβραϊκή γλώσσα.
Μαντάμ Γκρε

Βιογραφία

Η Germaine Emilie Krebs γεννήθηκε το 1903 στο Παρίσι όπου σπούδασε ζωγραφική και γλυπτική. Το 1937 παντρεύτηκε τον ζωγράφο Serge Czerefkov ο οποίος την εγκατέλειψε λίγα χρόνια αργότερα μαζί με την νεογέννητη κόρη της Anne. Η καριέρα της ως σχεδιάστρια μόδας άρχισε το 1930 όταν μαθήτευσε, για ένα τρίμηνο, στον παριζιάνικο οίκο μόδας Premet. Το 1932 άνοιξε τον πρώτο οίκο μόδας της με την ονομασία Alex Couture και την επόμενη χρονιά μαζί με την φίλη της Juliette Barton τον οίκο Alix Barton στην Rue Mirosmesnil. Τελικά το 1934 άρχισε να σχεδιάζει στο δικό της εργαστήριο στην 83 Faubourg St. Honoré με το όνομα Alix. Οι δημιουργίες της παρουσιάστηκαν στην Διεθνή Έκθεση του Παρισιού το 1939 και απέσπασαν το πρώτο βραβείο. Προς τα τέλη της δεκαετίας του 1930 πούλησε τα δικαιώματα του να σχεδιάζει με το όνομα Alix και υιοθέτησε το Grès (από αναγραμματισμό του μικρού ονόματος του άντρα της). Το 1942 άνοιξε τον οίκο μόδας της στην l, rue de la Paix όταν το Παρίσι ήταν κάτω από γερμανική κατοχή. Παρόλο που ήταν Εβραία οι Γερμανοί της επέτρεψαν να λειτουργεί τον οίκο της με την προϋπόθεση να δημιουργεί τουαλέτες για τις γυναίκες των Γερμανών αξιωματούχων. Μετά την άρνησή της, έκλεισαν τον οίκο ο οποίος ξανάνοιξε μετά τον πόλεμο. Επέμεινε στην δημιουργία ενδυμάτων υψηλής ραπτικής σε μια εποχή μαζικής παραγωγής. Οι τουαλέτες της φτιάχνονταν με εργασία 300 ωρών. Οι πιέτες φτιάχνονταν με το χέρι και η κάθε μια είχε πλάτος ενός χιλιοστού. Συνέχιζε να δημιουργεί κατά τις δεκαετίες του 1950, 1960 και 1970. Συχνά επισκεπτόταν το Μουσείο Καλών Τεχνών όπου μελετούσε τα αρχαία ελληνικά αγάλματα όπου εμπνεόταν για τις δημιουργίες της. Το πρώτο της άρωμα Perfume Cabochard παρουσιάστηκε το 1959. Με την υπογραφή της παρουσιάστηκαν σειρές με μαντίλια και γραβάτες, επίσης σχεδίαζε κοσμήματα για τον Cartier. Το 1982 πούλησε τα δικαιώματα για τα αρώματα στους Beecham και επένδυσε τα χρήματα στον οίκο μόδας της. Τελικά αναγκάστηκε να πουλήσει τον οίκο της στον γάλλο επιχειρηματία Bernard Tapie το 1984. Τριά χρόνια αργότερα πουλήθηκε στον όμιλο εταιρειών του Jacques Esterel. Το 1987 ο οίκος χρεοκόπησε. Υφάσματα, τουαλέτες, πατρόν, αρχεία όλα καταστράφηκαν. Η εταιρεία του Ιάπωνα επιχειρηματία Yagi Tsusho αγόρασε τον οίκο και η Grès με την κόρη της έφυγαν από το Παρίσι για να απομονωθούν. Πέθανε το 1993 σε ένα οίκο ευγηρίας πάμφτωχη αλλά ο θάνατός της ανακοινώθηκε το Δεκέμβριο του 1994.

Ο Οίκος Grès μετά την Grès

Ο Yagi Tsusho επέκτεινε τον οίκο και στην Ιαπωνία. Ο Lloyd Klein ανέλαβε την σχεδίαση των συλλογών στο Παρίσι στο διάστημα 1994-1997. Μέχρι το 2002 είχε αναλάβει ο σχεδιαστής Frederic Molenac, ο οποίος από το 1995 εργαζόταν στον οίκο. Το καλοκαίρι του 2002 ανέλαβε ο Ιάπωνας σχεδιαστής Koji Tatsuno.